b'\n_START_ARTICLE_\n\xc5\xa0tudentska organizacija Univerze v Mariboru\n_START_SECTION_\nOrganiziranost\n_START_PARAGRAPH_\nV okviru \xc5\xa0OUM delujejo: \xc5\xa1tudentski zbor, nadzorni svet, \xc5\xa1tudentsko predsedstvo, strokovne slu\xc5\xbebe in organizacijske enote.\n_START_SECTION_\n\xc5\xa0tudentski zbor\n_START_PARAGRAPH_\n\xc5\xa0tudentski zbor \xc5\xa0tudentske organizacije Univerze v Mariboru je najvi\xc5\xa1ji organ \xc5\xa1tudentov, zdru\xc5\xbeenih v \xc5\xa0tudentsko organizacijo Univerze v Mariboru. Sestavlja ga 24 \xc5\xa1tudentskih poslank in poslancev, izvoljenih na neposrednih in tajnih volitvah. \xc5\xa0tudentski zbor \xc5\xa0OUM zasleduje potrebe \xc5\xa1tudentk in \xc5\xa1tudentov mariborske univerze in usmerja delo predsedstva \xc5\xa0OUM ter opravlja druga dela in naloge, dolo\xc4\x8dene s Statutom \xc5\xa0OUM. \xc5\xa0tudentski zbor \xc5\xa0OUM ima dveletni mandat, ki se je za\xc4\x8del s konstitutivno sejo novembra 2005 in se bo kon\xc4\x8dal s konstitutivno sejo nove sestave \xc5\xa0tudentskega zbora po volitvah, ki bodo oktobra ali novembra 2007.\n_START_SECTION_\nNadzorni svet\n_START_PARAGRAPH_\nNadzorni svet \xc5\xa0tudentske organizacije Univerze v Mariboru je odgovoren za strokovno delovanje in poslovanje \xc5\xa0OUM. Zasleduje cilje in usmerja delovanje ter skrbi za nemoten in uspe\xc5\xa1en razvoj \xc5\xa0OUM. Nadzorni svet \xc5\xa0OUM sestavljajo \xc5\xa1tirje predstavniki \xc5\xa1tudentov, dva predstavnika delavcev in sodelavcev ter en predstavnik \xc5\xa1tudentske javnosti.\n_START_SECTION_\n\xc5\xa0tudentsko predsedstvo\n_START_PARAGRAPH_\n\xc5\xa0tudentsko predsedstvo \xc5\xa0tudentske organizacije Univerze v Mariboru izvaja del ob\xc5\xa1tudijskih in interesnih dejavnosti \xc5\xa1tudentov ter vodi \xc5\xa1tudentsko politiko. Obravnava vpra\xc5\xa1anja na posameznih podro\xc4\x8djih \xc5\xa1tudentskega \xc5\xbeivljenja in opravlja druge dejavnosti, ki jih dolo\xc4\x8data \xc5\xa0tudentski zbor \xc5\xa0OUM in Statut \xc5\xa0OUM. Predsedstvo sestavljajo predsednik, podpredsednik, sekretar za izobra\xc5\xbeevanje in univerzitetno politiko, sekretar za socialna in zdravstvena vpra\xc5\xa1anja, sekretar za mednarodno sodelovanje ter sekretar za interesne dejavnosti \xc5\xa1tudentov.\n_START_SECTION_\nStrokovne slu\xc5\xbebe\n_START_PARAGRAPH_\n\xc5\xa0tudentska organizacija Univerze v Mariboru ima organizirane strokovne slu\xc5\xbebe pod vodstvom direktorja, ki skrbijo za izvajanje strokovnih nalog in zagotavljajo podporo delovanju \xc5\xa0tudentskega zbora ter \xc5\xa0tudentskega predsedstva \xc5\xa0tudentske organizacije Univerze v Mariboru.\n_START_SECTION_\nOrganizacijske enote\n_START_PARAGRAPH_\nSo notranje organizirana dejavnost \xc5\xa0OUM z lastnim predmetom dejavnosti in avtonomno notranjo strukturo. Na \xc5\xa0OUM so kot organizacijske enote organizirane Dija\xc5\xa1ka skupnost Maribor, Erasmus Student Network Maribor, \xc5\xa0tudentski multimedijski center Cyber.Student, \xc5\xa0tudentski center za razvoj medijev \xc5\xa0OUM, Skupnost evropskih \xc5\xa1tudentov tehnike BEST, Kadrovska borza in \xc5\xa0tudentska organizacija Fakultete za organizacijske vede v Kranju.'